## L’Institut Valencià de Cultura col·labora en celebració de la jornada Adapta Literary Market

*** L’objectiu d’esta trobada és potenciar les adaptacions literàries a la pantalla i ser punt de trobada de les industries audiovisuals i editorials**

La Conselleria d’Educació, Cultura, Universitats i Ocupació, a través de l’Institut Valencià de Cultura, col·labora en l’organització de la quinta jornada Adapta Literary Market, que se celebra el 26 de novembre en la sala 7 de l’edifici Rialto.

El director general de l’IVC, Álvaro López-Jamar, ha assenyalat que esta jornada té com a objectiu “posar en contacte cineastes, guionistes i productors valencians amb editors, agents literaris i autors de la nostra literatura que volen donar una major promoció a les seues obres a través de les adaptacions televisives i cinematogràfiques”. Adapta Literary Market està organitzada per l’Associació d’Editors del País Valencià i Nautilus Gestió Cultural i Comunicació.

López-Jamar també ha destacat que la literatura valenciana “disposa d’una gran quantitat de materials narratius i històrics molt valuosos i interessants que podrien ser adaptats a la pantalla. Amb el nostre suport a esta jornada, l’IVC vol contribuir a la difusió d’estes obres entre els professionals de l’audiovisual, que busquen històries atractives i originals per a ser adaptades al cinema o la televisió”.

A l’edició d’enguany s’han presentat 30 projectes, dels quals se n’han triat 9 de tota classe de gèneres. Més de trenta professionals del sector audiovisual, entre els quals hi ha productores, guionistes i directors de contingut, acudiran a la cita per a mantindre contacte amb els autors dels projectes i els editors encarregats de dur-los a terme.

La jornada s’iniciarà a les 10:15 hores amb una taula redona sobre el potencial de les adaptacions cinematogràfiques en la qual participaran Marina Pérez, guionista i productora executiva de la sèrie *Valeria*, produïda per Plano a Plano per a Netflix, i Joana Ortueta, guionista de *La casa*, produïda per Nakamura Films i que és l’adaptació del còmic homònim de Paco Roca. La taula estarà moderada pel cineasta valencià Gabi Ochoa.

A continuació, a les 11:00 hores, Rebeca Palacio, executiva de continguts de Scenic Rights, impartirà una conferència sobre les tendències de les adaptacions televisives i cinematogràfiques en esta temporada.

Després de la conferència, a les 12:00 hores, se celebrarà una sessió de *pitch* d’autors i editorials valencianes, en la qual està prevista la participació de Natalia Gisbert Abad amb *Després del salt* d’Editorial Bromera; Josep Vicent Miralles amb *Estiu* de Llibres de la Drassana; Lliris Picó amb *Les papallones del kebab* d’Edicions del Bullent; Maria Carme Arnau amb *L’essència de l’arbre* de Balandra Edicions; Marta Sans amb *Isòsceles* d’Onada Edicions; Jesús Sánchez Graullera amb *Debería ser nuestro secreto* d’Editorial Sargantana; Bárbara Blasco amb *Dicen los síntomas* de Tusquets Editores; David Pascual amb *Dinosaurio* de Colectivo Bruxista, i Francesc Gisbert amb *Tot o res* d’Andana Editorial.

Les tretze productores que participen en esta edició són Aire de cinema, Bisílaba, Estrela Audiovisual, Los Hermanos Polo Films, Nadie Es Perfecto, Pegatum, PTMedia, Silence producción,The Fly Hunter, When Lights Are Low, Mediterráneo Media, Summa Content  i Nakamura Films.

A la vesprada tenen lloc les reunions individuals entre els professionals literaris i els audiovisuals. Abans de la jornada, el dilluns 25 de novembre, a les 18:00 hores, el director d’Indústria del Festival de Cine Documental de Buenos Aires, Walter Tiepelmann, impartix una conferència en línia sobre l’adaptació d’obres documentals a la ficció.

Els qui vullguen assistir com a oients a la taula redona i a la conferència de la sessió matinal de la jornada [poden inscriure’s ací](https://www.adaptamarket.com/val/). La inscripció és gratuïta i l’aforament limitat.

**Adapta Market**

A més, els participants en la jornada tindran accés gratuït a la plataforma Adapta Market. L’objectiu principal d’esta plataforma és posar en contacte les persones que treballen en el món literari i les quals formen part del món audiovisual.

Una persona que treballa en el sector literari pot registrar una obra i buscar professionals de l’audiovisual que l’ajuden a desenrotllar l’adaptació. I en el cas invers, una persona que forma part del món audiovisual pot buscar l’obra perfecta per a dur a terme el seu nou projecte. Adapta Market funciona com una espècie de catàleg en què els agents interessats a buscar una nova història poden trobar la que més s’ajuste als seus interessos.

Fecha: 25/11/2024